b'\n_START_ARTICLE_\nSankt Thomas (landsted)\n_START_SECTION_\nHistorie\n_START_PARAGRAPH_\nDen nuv\xc3\xa6rende fleretages bebeolsesejendom blev opf\xc3\xb8rt i 1904-05 p\xc3\xa5 en grund, som tidligere havde huset et landsted, der var blevet k\xc3\xb8bt af apoteker, etatsr\xc3\xa5d A.H. Riise i 1872. Riise opkaldte sit landsted efter Sankt Thomas, en af de Dansk-Vestindiske \xc3\xb8er, hvor han havde v\xc3\xa6ret apoteker, og dets efterf\xc3\xb8lger p\xc3\xa5 grunden beholdt alts\xc3\xa5 navnet. _NEWLINE_Landstedet havde tidligere b\xc3\xa5ret navnet All\xc3\xa9enlyst og var opf\xc3\xb8rt 1784 af hestehandler Carl Henrik Ording, som ogs\xc3\xa5 lod Vennersly opf\xc3\xb8re. I 1829 blev All\xc3\xa9enlyst solgt til stadsm\xc3\xa6gler Heiman Gerson. Efter hans d\xc3\xb8d, ti \xc3\xa5r senere, blev ejendommen k\xc3\xb8bt af trakt\xc3\xb8r Anton Becker for 10.050 Rdlr. s\xc3\xb8lv. Senere blev All\xc3\xa9enlyst overtaget af enkefru Amalie Jensen, der i 1853 var blevet gift med musikhandler Emil Horneman. Horneman dannede sammen med Georg Carstensen, Tivolis grundl\xc3\xa6gger, aktieselskabet Alhambra, der overtog All\xc3\xa9enlysts grund, hvorp\xc3\xa5 forlystelsesetablissementet blev opf\xc3\xb8rt. Alhambra blev indviet i 1857 kort efter Carstensens d\xc3\xb8d. Alhambra lukkede den 10. august 1869._NEWLINE_En del af All\xc3\xa9enlysts grund var blevet bibeholdt og indgik ikke i Alhambra, men ejedes af Emil Horneman, der solgte den den 16. april 1862 til manufakturhandler Steen M\xc3\xb8ller, der ti \xc3\xa5r senere solgte til den hjemvendte apoteker A.H. Riise._NEWLINE_Riise d\xc3\xb8de i 1882, og i 1884 blev ejendommen k\xc3\xb8bt af rebslager T.S. Thrane, som indrettede den til restaurant og forlystelsesetablissement, der beholdt navnet St. Thomas. Bygningen rummede bl.a. en scene, hvor der var plads til et lille orkester. Desuden husede en sidebygning "Det Hartkopfske Museum", som var et anatomisk museum og vokskabinet._NEWLINE_I 1902 blev forlystelsesetablissementet nedlagt, og i stedet indrettede biografpion\xc3\xa9ren Constantin Philipsen biografen Odeon i bygningen. Den blev imidlertid en fiasko, og Philipsen \xc3\xa5bnede i stedet i 1904 biografen Kosmorama p\xc3\xa5 Str\xc3\xb8get i K\xc3\xb8benhavn, som han efterh\xc3\xa5nden udvidede til en landsd\xc3\xa6kkende k\xc3\xa6de af biografer. I 1912 stod han bag oprettelsen af Palads-biografen ved den senere Vesterport Station.\n_START_SECTION_\nNy bygning f\xc3\xa6rdig 1905\n_START_PARAGRAPH_\nDen nye store ejendom Sankt Thomas (eller St-Thomas, som der st\xc3\xa5r p\xc3\xa5 facaden) blev tegnet i 1904 af arkitekt Philip Smidth, som havde tegnestue i Stormgade 20 i K\xc3\xb8benhavns centrum, for ejeren, V. Fliedner. Philip Smidth har tegnet en r\xc3\xa6kke markante bygninger i K\xc3\xb8benhavn, bl.a. Politikens Hus p\xc3\xa5 R\xc3\xa5dhuspladsen. _NEWLINE_Ejendommen best\xc3\xa5r af en randbebyggelse mod Sankt Thomas Plads og Sankt Thomas All\xc3\xa9, en bebyggelse rundt om en smal g\xc3\xa5rd mellem Frederiksberg All\xc3\xa9 26 og Sankt Thomas All\xc3\xa9 1, 3 og 5A samt den fritliggende bebyggelse Sankt Thomas All\xc3\xa9 7, 9, 11, 13 og 15 p\xc3\xa5 den anden side af en bred passage, som g\xc3\xa5r vinkelret gennem grunden. Denne passage g\xc3\xa5r fra kollonaden ind fra Sankt Thomas Plads og munder ud i Sankt Thomas All\xc3\xa9 mellem nr. 15 og nr. 3. _NEWLINE_Sankt Thomas har stadig nogenlunde den fremtr\xc3\xa6den, den havde ved sin opf\xc3\xb8relse med bl.a. det sorte tegltag og de to store trekantfrontoner med blomsterranker mod henholdsvis Sankt Thomas Plads og Sankt Thomas All\xc3\xa9. Et markant indslag i bybilledet er desuden kollonaden med otte store s\xc3\xb8jler, som f\xc3\xb8rer fra Sankt Thomas Plads ind i passagen. Bygningens facade er udsmykket af en r\xc3\xa6kke st\xc3\xb8bte blomsterranker samt halvs\xc3\xb8jler med korintiske kapit\xc3\xa6ler._NEWLINE_Gennem mange \xc3\xa5r drev ejerne ejendommen som udlejningsejendom. Blandt ejerne kan n\xc3\xa6vnes familien Jensen, som bl.a. talte Louisianas grundl\xc3\xa6gger Knud W. Jensen. Ejendommens k\xc3\xa6lder blev i deres ejertid anvendt til lager for familiens ostevirksomhed. _NEWLINE_Gennem en \xc3\xa5rr\xc3\xa6kke husede hj\xc3\xb8rnet af Frederiksberg All\xc3\xa9 og Sankt Thomas All\xc3\xa9 den store danserestaurant St. Thomas, en slags efterf\xc3\xb8lger til forlystelsesstedet i det tidligere landsted. St. Thomas var tidligere et af byens kendte forlystelsessteder. _NEWLINE_I 1977 blev ejendommen udstykket til ejerlejligheder fordelt p\xc3\xa5 fire ejerlejlighedsforeninger p\xc3\xa5 de fire matrikelnumre p\xc3\xa5 grunden \xe2\x80\x93 51b, 51t, 51u og 51v.'